Министру къоушыж
Шэшэным и Iэтащхьэ Кадыров Рамзан къигъуэтащ иригъэкIуэкI Iуэхухэм «техьэулеикI» и къулыкъущIэхэр зэрызригъэдэIуэну IэмалыфI. Япэу ар зыгъэунэхуар Хизриев Хасмагомедщ: правительствэм и вице-премьерыр зэIущIэм щIэсу щхьэукъуащ… къэушыжащ министр къызэрыгуэкIыу.
«БлэкIа илъэсым вице-премьер Хизриевыр имычэзууэ щхьэукъуащ икIи министр къызэрыгуэкIыу къэушыжащ. Ауэ узыншагъэр хъумэнымкIэ министр Ахмадов Шахьид апхуэдэ пщIыхьэпIэфIхэм я зэранкIэ, и къулыкъум трагъэкI пэтащ. НэгъуэщIу жыпIэмэ, ерагъкIэ къызэтенащ», — жеIэ Кадыровым. Абы къегъэлъагъуэ щимычэзу зэманым икIи къыщемызэгъ щIыпIэм ущыжеину зэрызэраныр!»
Пэжщ, къулыкъушхуэр (правительствэм и унафэщIым и къуэдзэр физкультурэмрэ спортымкIэ и министрым и къулыкъум нэс ирагъэлъэхъшэхащ) пфIэкIуэдынкIэ хъунущ нэгъуэщI, зэ еплъыгъуэкIэ, мыхьэнэншэхэми къыхэкIыу. Псалъэм и хьэтыркIэ, илъэсыщIэм и пэ къихуэу Шэшэным щэнхабзэмкIэ и министр Музакаев Дикала трагъэкIащ артистхэр… зэрынэмысыншэм къыхэкIыу.
— Министерствэм апхуэдэ щытыкIэ щызэфIэуващи, щэнхабзэм и лэжьакIуэхэр нэмысыншэ хъуащ. Зи дуней тетыкIэкIэ адрейхэм щапхъэ езыгъэлъагъун хуей цIыхухэм артистым и IэщIагъэ дахэр ягъэпуд, — къыхигъэщхьэхукIащ щIыналъэм и Iэтащхьэм. — Дэ лIэщIыгъуэкIэрэ къыддекIуэкI ди хабзэхэр тхъумэн, къытщIэхъуэ щIэблэм щэнхабзэ лъапIэныгъэхэр яхэтпщэн хуейщ. А къалэнхэр къыдэхъулIэныр куэдкIэ зэлъытар щэнхабзэмкIэ министерствэм и лэжьыгъэрщ».
ЩэнхабзэмкIэ министру ягъэуващ нэхъапэм Шэшэным щIалэгъуалэм и IуэхухэмкIэ и министерствэм и Iэтащхьэу щыта Дааев Хъуэж-Баудий. Кадыровым абы пщэрылъ щищIащ псом япэу лэжьакIуэфIхэр къыхихыну.
— Щэнхабзэм и лэжьакIуэр и IэнатIэм пэрыт хъунукъым хуэмыфащэмэ, аргуэру къыхигъэбелджылыкIащ Кадыровым. — Артистхэр щытын хуейщ жылагъуэм пщIэ зыхуищI икIи фIыуэ илъагъу цIыхухэу.
… Зэрытлъагъущи, дяпэкIэ Шэшэным и правительствэм хэтыжынукъым жейнэдхэр. Псом хуэмыдэу мыхьэнэшхуэ зиIэ зэIущIэхэр щрагъэкIуэкIкIэ щхьэукъуэхэр.
ЕРШОВ Александр.
«Российская газета»
